Procurorii Direcţiei Naţionale Anticorupţie efectuează cercetări într-o cauză penală ce vizează fapte de corupţie şi infracţiuni asimilate acestora, care ar fi fost comise în perioada 2011 - 2015, se arată într-un comunicat de presă al DNA.

În această cauză, anchetatorii fac 16 percheziţii în Bucureşti şi Craiova, dintre care patru la sediile unor sucursale ale unor societăţi cu capital de stat şi la un sediu central, iar restul la sediile unor firme şi la locuinţele mai multor persoane, a precizat DNA.

Surse judiciare au declarat, pentru MEDIAFAX, că au loc percheziţii la Transelectrica, la sediul central din Bucureşti şi filiala din Craiova, precum şi la sediul central şi sucursala din Craiova a societăţii Smart, filială a companiei care asigură mentenanţa reţelei electrice de transport.

Procurorii sunt sprijiniţi în această cauză de Serviciul Român de Informaţii.

Societatea pentru Servicii de Mentenanţă a Reţelei Electrice de Transport SC "Smart" SA a fost creată în august 2001, în baza unei hotărâri de guvern, prin reorganizarea unor activităţi din cadrul Companiei Naţionale de Transport al Energiei Electrice "Transelectrica" SA.

Pe lângă contractul cu Transelectrica, Smart avea în derulare proiecte cu companii precum E.On, Cez, Enel şi Siemens.

Transelectrica este operatorul naţional de transport şi de sistem din România, iar pachetul majoritar de acţiuni al firmei este controlat de stat, prin Ministerul Economiei.